Jul 04,2016
సూక్ష్మ గణాంకాలే కీలకం
ముంబయి : వచ్చే వారంలో దేశీయ స్టాక్‌ మార్కెట్లను ప్రధానంగా సూక్ష్మ గణంకాలు ప్రభావితం చేయనున్నాయి. జూన్‌ మాసంలో దేశంలో నమోదైన వర్షపాతం గణాంకాలకు తోడు ద్రవ్యోల్బణం సూచీ, పారిశ్రామికోత్పత్తిపై అంచనాలు మార్కెట్లకు కీలకం కానున్నాయి. జులై 4తో ప్రారంభమయ్యే వారంలో 7వ పేకమిషన్‌ సిఫార్సుల అమలు ప్రక్రియకు తోడు నూతన సంస్కరణలు, జీఎస్‌టీి బిల్లు ఆమోదంపై జరిగే చర్చలను మదుపర్లు కీలకంగా తీసుకోనున్నారు. జులై 18 నుంచి ఆగస్టు 12 వరకు జరుగనున్న పార్లమెంట్‌ సమావేశాల్లో జీఎస్‌టీి బిల్లు ఆమోదంపై అంచనాలు మార్కెట్లను ప్రభావితం చేయనున్నాయి. ఈ ఏడాది జూన్‌ మాసంలో టోకు, చిల్లర ద్రవ్యోల్బణం సూచీలను వచ్చే వారంలో కేంద్ర గణంకాల శాఖ వెల్లడించనుంది. మరోవైపు అంతర్జాతీయ ద్రవ్య మార్కెట్లో డాలర్‌తో రూపాయి మారకం విలువ, ముడి చమురు ధరలు, ఎఫ్‌ఐఐల నమోదు తదితర అంశాలను మదుపర్లు దగ్గరగా పరిశీలించనున్నారు. బ్రెగ్జిట్‌ పరిణామాల వల్ల ప్రపంచ మార్కెట్లు ప్రభావితం అయ్యే అవకాశాలు ఉన్నాయి. ఎఫ్‌ఐఐల నమోదు, నిఫ్టీ 8,300 పైబడి కొనసాగే అవకాశాలున్నాయని బీఎన్‌పీ పరిబాస్‌ రీసెర్చ్‌ హెడ్‌ వినోద్‌ నయ్యర్‌ అంచనా వేశారు.
బ్రెగ్జిట్‌ భయాలు తొలిగి..
బ్రెగ్జిట్‌ భయాలు బలహీనపడటంతో జులై 1తో ముగిసిన వారంలో దేశీయ స్టాక్‌ మార్కెట్లు లాభాల్లో ముగిశాయి. క్రితం వారంలో బీఎస్‌ఈ సెన్సెక్స్‌ 742.2 పాయింట్లు లేదా 2.82 శాతం పెరిగి 27,144.91కి చేరింది. నేషనల్‌ స్టాక్‌ ఎక్సేంజీ నిఫ్టీ 239.75 పాయింట్లు లేదా 2.9 శాతం రాణించి 8,328 వద్ద ముగిసింది. క్రితం వారంలో సెన్సెక్స్‌ 27,243-26,262 మధ్య కదలాడింది. దేశంలో మెరుగైన వర్షాలకు తోడు 7వ పేకమిషన్‌ ప్రతిపాదనలకు కేబినెట్‌ ఆమోదం మదుపర్లను కొనుగోళ్లకు మొగ్గు చూపేలా చేశాయి. బీఎస్‌ఈలో రియాల్టీ 8.4 శాతం, ఆటో 3.16 శాతం, కన్సూమర్‌ డ్యూరెబుల్స్‌ 4 శాతం చొప్పున పెరిగాయి. ఎఫ్‌ఎంసీజీ, పీిఎస్‌యు, విద్యుత్‌, క్యాపిటల్‌ గూడ్స్‌ సూచీలకు మద్దతు లభించగా, ఐటీ టెక్‌ రంగాలు నష్టాలు చవి చూశాయి.
మీ స్నేహితులకు రికమెండ్ చెయ్యండి